Komisijos sprendimas
1998 m. lapkričio 30 d.
paaiškinantis Tarybos reglamento (EB) Nr. 2223/96 dėl Europos nacionalinių ir regioninių sąskaitų sistemos Bendrijoje priedą A, atsižvelgiant į kainų ir apimčių skaičiavimo principus
(pranešta dokumentu Nr. C(1998) 3685)
(tekstas svarbus EEE)
(98/715/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1996 m. birželio 25 d. Tarybos reglamentą (EB) Nr. 2223/96 dėl Europos nacionalinių ir regioninių sąskaitų sistemos Bendrijoje [1] su pakeitimais, padarytais Reglamentu (EB) Nr. 448/98 [2], ypač jo 2 straipsnio 2 dalį,
(1) kadangi būtina pagerinti valstybių narių palyginamumą remiantis duomenimis apie bendrojo vidaus produkto (BVP) pokyčius tiek atsižvelgiant į 1997 m. liepos 7 d. Tarybos reglamento (EB) Nr. 1467/97 dėl perviršinio deficito procedūros įgyvendinimo paspartinimo ir paaiškinimo [3] 2 straipsnį, tiek į Europos Tarybos rezoliuciją dėl Stabilumo ir augimo pakto (1997 m. birželio 17 d., Amsterdamas [4], tiek ir siekiant bendresnės daugiašalės priežiūros;
(2) kadangi ekonominės ir pinigų sąjungos įgyvendinimas ir priežiūra reikalauja palyginamos, naujausios ir patikimos informacijos apie kiekvienos valstybės narės ekonominės padėties struktūrą ir vystymąsi;
(3) kadangi Komisija turi užimti tam tikrą vietą administruojant Ekonominę ir pinigų sąjungą, pirmiausia, teikdama Tarybai ataskaitas apie valstybių narių biudžeto situaciją ir valstybės skolos dydį;
(4) kadangi pateiktos realios ekonominės sąskaitos, t. y. pritaikytos pagal kainų pokyčius, yra pagrindinė priemonė analizuojant valstybės ekonomiką ir biudžeto situaciją, jos yra kaupiamos remiantis vieningais principais, kurių neįmanoma įvairiai interpretuoti; kadangi dėl šio tikslo rekomendacijos duomenų skaičiavimui pastoviomis kainomis pagal Reglamentą (EB) Nr. 2223/96 turi būti pagilintos ir sustiprintos;
(5) kadangi Komisija dėl Bendrijos politikos tikslų privalo naudoti valstybių sąskaitų duomenis pagal realius paskaičiavimus, ypač siekiant laikytis Stabilumo ir augimo pakto;
(6) kadangi, siekdamos įvertinti ekonominio nuosmukio rimtumą, visos valstybės narės privalo atkreipti dėmesį į bet kokį metinį realaus BVP sumažėjimą, net ir 0,75 %; kadangi išimtiniu atveju dėl rimto ekonomikos nuosmukio viršijant nurodytą vertę pagal realius paskaičiavimus sumažėjimas gali siekti 2 %;
(7) kadangi realūs valstybių narių sąskaitų rezultatai, sukaupti remiantis šiame Sprendime pateiktomis nuostatomis, turi būti pateikti vartotojams Komisijoje iki tam tikros datos, ypač dėl ekonominės ir pinigų konvergencijos priežiūros;
(8) kadangi nuostatos, pateikiamos šiame Sprendime, yra pirmieji žingsniai link bendrų sąskaitybos taisyklių, taikomų valstybių narių realioms sąskaitoms laikantis Bendrijos reikalavimų, ir todėl sudaro galimybę gauti rezultatus, kurie yra palyginami tarp valstybių narių ir pakankamos kokybės;
(9) kadangi realūs sąskaitų rezultatai pagal Bendrijos reikalavimus turi būti subjektas statistinės analizės ir Komisijos informavimo iki datų, nustatytų Reglamentu (EB) Nr. 2223/96 ir 1993 m. lapkričio 22 d. Tarybos reglamentu (EB) Nr. 3605/93 dėl Protokolo dėl perviršinio biudžeto deficito procedūros taikymo [5];
(10) kadangi, tačiau, atsižvelgiant tiek į svarstomų sąskaitų svarbą ir detalumo laipsnį, tiek į valstybių narių statistikos padėtį, šių nuostatų taikymui išimtinai ir laikinai gali būti suteikti papildomi galutiniai terminai toms valstybėms narėms, kurios dėl objektyvių priežasčių, įgyvendindamos Reglamentą (EB) Nr. 2223/96, neturės galimybių laikytis šiame Sprendime išdėstytų nuostatų;
(11) kadangi šiame Sprendime išdėstytos priemonės atitinka Europos bendrijos Statistikos programų komiteto (SPC), kuris buvo įsteigtas Tarybos sprendimu 89/382/EEB, Euratomas [6] ir Pinigų, finansų ir mokėjimų balanso statistikos komiteto (CMFB), kuris buvo įsteigtas Sprendimu 91/115/EEB [7], nuomonę,
PRIĖMĖ ŠĮ SPRENDIMĄ:
1 straipsnis
Tikslas
Šio sprendimo tikslas yra išaiškinti kainų ir apimčių skaičiavimo principus, kurie pateikti Reglamento (EB) Nr. 2223/96 A priedo 10 skyriuje atsižvelgiant į poreikį toliau derinti kainų ir apimčių skaičiavimo matus.
Išaiškinimas, pateikiamas šiame Sprendime, bus taikomas duomenims, atsiųstiems į Eurostatą, pradedant pirmuoju siuntimu pagal Reglamentą (EB) Nr. 2223/96 ir vėlesniems, bent jau 1995 metų ir vėlesniems duomenims.
2 straipsnis
Kainų ir apimčių skaičiavimo bendrųjų principų nustatymo išaiškinimas
Bendrieji principai, kurie pateikti Reglamento (EB) Nr. 2223/96 A priedo 10 skyriuje ir kurių turi būti laikomasi įvertinant kainas ir apimtis, ypač surenkant pirminio lygmens duomenis, pasirenkant indekso formulę ir pasirenkant bazinius metus, yra nustatyti šio sprendimo I priedo I dalyje.
3 straipsnis
Metodų klasifikavimas pagal produktus
Metodų klasifikavimas į tinkamus metodus tam tikroms produktų rūšims, kurioms gali būti panaudoti alternatyvūs metodai, jei negalima pritaikyti tinkamiausių metodų, ir metodai, kurių negalima taikyti nuo pat pirmojo ir vėlesnių duomenų siuntimo į Eurostatą pagal Reglamentą (EB) Nr. 2223/96, nustatyti šio sprendimo I priedo II ir III dalyse.
4 straipsnis
Tyrimų programa
Tiems produktams, kuriems 3 straipsnyje apibrėžta metodų klasifikacija nepateikta šio Sprendimo I priede, metodų klasifikacija bus apibrėžta atsižvelgiant į tyrimų programos, kuri bus baigta 2000 metų pabaigoje, rezultatus ir po to, kai bus priimtas Statistikos programų komiteto sprendimas.
5 straipsnis
Pereinamieji laikotarpiai
Principų, išaiškintų 2 straipsnyje, taikymo pereinamieji laikotarpiai nustatyti kiekvienai valstybei narei šio sprendimo II priede.
Valstybės narės gali kreiptis, kad būtų suteikti papildomi pereinamieji laikotarpiai 3 straipsnyje nurodytiems metodams taikyti, dėl kurių bus nuspręsta ne vėliau kaip iki 1998 metų pabaigos.
Tuo atveju, jeigu valstybė narė, kuriai skiriamas pereinamasis laikotarpis, pateikia nustatytų metų BVP sumažėjimą, realiai paskaičiuotą vietoje remiantis vietiniais metodais, ši valstybė narė visais įmanomais būdais turės padėti Eurostatui įvertinti nukrypimo nuo Sprendimo principų poveikį.
6 straipsnis
Sąrašas
Valstybės narės ne vėliau kaip iki 2002 metų pabaigos pateikia Eurostatui pilną procedūrų ir pagrindinių statistinių duomenų, kuriais remiantis buvo skaičiuojamas realus BVP ir jo komponentai, sąrašą. Šiame sąraše turėtų būti išvardyti bent jau baigiamosiose ataskaitose taikyti metodai.
7 straipsnis
Adresatai
Šis sprendimas skirtas valstybėms narėms.
Priimta Briuselyje, 1998 m. lapkričio 30 d.